《九日汪元卿送酒亦有相拉者以病嗽不出》
元代·方回

紫兰黄菊园丁送，亦有邻翁送酒来。
何忽于斯须煮药，不然夫岂怯衔杯。
登高朋友空相见，抱病情怀未易开。
过了重阳更堪醉，霜天螃蟹小春梅。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。